Steve Scalise

Steve Scalise (s. 6. lokakuuta 1965 New Orleans, Louisiana, Yhdysvallat) on yhdysvaltalainen republikaanipoliitikko, joka on toiminut Yhdysvaltain edustajainhuoneen enemmistöjohtajana tammikuusta 2023 lähtien. Scalise on toiminut myös edustajainhuoneen enemmistön piiskurina 2014–2019 ja vähemmistön piiskurina 2019–2023. Hän on edustanut Louisianan osavaltion 1. vaalipiiriä Yhdysvaltain edustajainhuoneessa toukokuusta 2008 asti.
Tausta.
Scalise syntyi New Orleansissa ja hän on yksi kolmesta lapsesta. Scalisen valmistuttua Archbishop Rummel High Schoolista, hän pääsi opiskelemaan Louisianan osavaltionyliopistoon. Hän suoritti pääaineenaan tietojenkäsittelytieteen tutkinnon ja opiskeli sivuaineena valtiotiedettä. Scalise on ollut lapsuudesta asti innostunut politiikasta. Lapsena hän värjäsi pyöränsä republikaanien väreillä ja ajeli naapurustossa vaalien alla, jotta ohikulkijat menisivät äänestämään. Scalise liittyi republikaaneihin 18-vuotiaana ja toimi vapaaehtoisena George H. W. Bushin presidentinvaalikampanjassa 1988.
Ura.
Valmistumisen jälkeen Scalise jatkoi uraa ohjelmistokehittäjänä ja myöhemmin hänestä tuli teknologiayrityksen markkinointijohtaja. 1990-luvun puolivälissä hän alkoi osallistumaan Louisianan politiikkaan ja toimi osavaltion edustajainhuoneen jäsenenä vuosina 1996–2008. Scalise toimi hetken aikaa osavaltion senaatissa, kunnes hänet valittiin erityisvaaleissa Yhdysvaltain edustajainhuoneeseen toukokuussa 2008. Scalisen asema edustajainhuoneessa vahvistui vuonna 2012, kun hänet valittiin ohjaamaan 160 republikaanin tutkimuskomiteaa. Vuonna 2014 hän voitti kisan Yhdysvaltain edustajainhuoneen enemmistön puoluepiiskurin paikasta.
Scalise oli harjoittelemassa vuosittaiseen kongressin baseball-peliin viiden muun kongressin edustajan kanssa kesäkuussa 2017, kun poliittisesti motivoitunut henkilö alkoi ampumaan heitä kohti. Scaliseen osui yksi laukaus, kun muihin edustajiin ei osunut. Osuma vaati useita leikkauksia ja hän oli pitkään sairauslomalla. Ampuja oli äärivasemmistolainen, joka oli vihainen Donald Trumpille.
Välivaalien 2022 jälkeen näytti siltä, että silloinen republikaanien johtaja Kevin McCarthy oli nousemassa puhemieheksi. Scalise valittiin siten enemmistöjohtajaksi. McCarthyn valintaa kuitenkin asettui vastustamaan oman puolueen edustajia ja hänet valittiin vasta 15. äänestyskierroksella. McCarthyn toimikausi jäi kuitenkin lyhyeksi, kun hänet äänestettiin ulos tehtävästään syyskuussa 2023. Scalise pyrki ehdokkaaksi puhemieheksi, mutta ei onnistunut saamaan puolueen äärilaidan tukea. Lopuksi puhemieheksi valittiin Mike Johnson 25. lokakuuta 2023.
Poliittisia näkemyksiä.
Scalise kannattaa pienempiä veroja, vastustaa aborttia ja samaa sukupuolta olevien avioliittoa. Scalise oli yksi republikaaneista, jotka vastustivat vaalituloksien vahvistamista, kun kongressi kokoontui vahvistamaan Joe Bidenin vaalivoittoa 6. tammikuuta 2021. Hän tuomitsi samana päivänä tapahtuneen Yhdysvaltain kongressitalon valtauksen väkivallan. Hän on saanut "A+" -luokituksen NRA:lta aseiden omistajien oikeuksien puolustamisesta.
Yksityiselämä.
Scalise on roomalaiskatolinen. Hän meni naimisiin maaliskuussa 2005 Jennifer Ann Letullen kanssa ja heillä on poika ja tytär. Scalise on pitkäaikainen New Orleans Saintsin kannattaja.